Drupal
CMS – content management system – redakčný systém – je systém, ktorý slúži na tvorbu a správu prezentácií na internete
Content Manage System alebo redakčný systém je webová aplikácia ktorá umožňuje pridávanie článkov, správ, súborov, obrázkov na web cez webové rozhranie bez nutnosti upravovanie súborov.
Cms systémy – drupal, joomla, wordpress, plone, custom cms
Existujú cms systémy, ktoré si môžete stiahnuť zdarma ale aj za poplatok.
Drupal je nástroj na tvorbu webových stránok, je zadarmo, tvorený širokou komunitou. Umožňuje ľahké vytvorenie, aktualizáciu a spravovanie webstránok bez nutnosti rozsiahlych technických vedomostí. Požívateľské rozhranie Drupalu umožňuje pridávanie podstránok, navigácie, obrázkov a súborov a jeho bezpečnostné prvky umožňujú nastavenie rôznych úrovní oprávnení pre užívateľov. Ako stránka rastie, je jednoduché pridať rôznu funkcionalitu z tisícov modulov, ktoré sú dostupné na stiahnutie. Drupal je odporúčaný ako jeden z najlepších webových frameworkov a jeho použitie vysoko rastie.
Frontend a backend – frontend je zobrazenie stránok, ktoré uvidí návštevník vašich stránok – úvodnú stránku, podstránky, prihlasovanie do účtu používateľa, navigácia; backend – adminstrácia účtu, celej stránky, modulov, používateľov
Klady a zápory systému Drupal oproti nakódovaniu celej stránky

Klady:
nemusíte ovládať html, css, php a mysql
rýchlosť prípravy stránky
množstvo grafických tém, ktoré sú už predpripravené
množstvo modulov, ktoré rozširujú funkcionalitu stránky

Zápory:
Systém už je pripravený a musíte ho celý prelúskať ak by ste chceli robiť vážnejšie zásahy do systému (je potrebné vedieť html, css, php a mysql)
V systémoch, ktoré používa veľa ľudí na celom svete, sa rýchlejšie objaví trhlina/chyba a útočník môže jednoduchšie preniknúť do systému
Cms systém nemusí byť presne podľa vašich predstáv a možno bude potrebné meniť niektoré jeho súčasti
Práca s Drupalom
Úvodná stránka
Po nainštalovaní Drupalu sa zobrazí úvodná stránka, ktorá informuje o základných krokoch, ktoré môžete urobiť, aby ste si nastavili vašu Drupal stránku. Prvou vecou bude, že sa prihlásite do systému.
Základná ponuka po prihlásení do systému.
Môj účet – nastavenie používateľského mena, emailovej adresy a zmena hesla.
Vytvoriť obsah – možnosť vytvorenia stránky alebo článku (dostupné v štandardnej inštalácii, po aktivovaní niektorých modulov alebo doinštalovaní ďalších sa môže ponuka vytvorenia obsahu rozšíriť).
Administrácia – môžete si nastaviť a upraviť všetky nastavenia – napríklad obsah webu (prezeranie, úprava a mazanie príspevkov, ich typ, komentáre atď.), prvky webu (ponuka, moduly, vzhľad, preklad), správa používateľov (kategórie, oprávnenia, prístupové pravidlá), hlásenia (posledné udalosti, hlásenia stavu), konfiguráciu stránky (dátum a čas, nástroje na prácu s obrázkami, údržba webu a iné).
Odhlásiť – odhlásenie zo systému

Vytvoriť obsah
Prvou vecou, ktorú je potrebné urobiť (ak ste si vy sami nenastavili vaše vlastné heslo pri inštalácii systému) je zmena hesla k vášmu účtu. Pôjdete na odkaz Môj účet a na ďalšej stránke na odkaz Upraviť. Zobrazia sa vám informácie o účte – používateľské meno, emailová adresa, dve editačné políčka na vpísanie nového hesla, stav (blokovaný/aktívny), nastavenie jazyka, časové pásmo. Vpíšte vaše nové heslo a potvrďte stlačením tlačidla Uložiť.
Teraz pôjdeme pridať  na vašu stránku nový obsah. Po prejdení na odkaz Vytvoriť obsah sa vám objavia dva nové odkazy – Stránka a Článok. Stránka – návštevníci stránky nemôžu pridávať komentár a skrátený zápis sa nevytvára na titulnej stránke. Článok – návštevníci článku môžu pridávať komentáre a automaticky sa vytvára skrátený zápis na titulnej stránke. Odenterovaním odkazu Stránka sa dostaneme na stránku Vytvoriť stránku. Prvou vecou, ktorú urobíme bude napísať nadpis stránky – napríklad Stránka o reSETe. Ďalej je potrebné rozkliknúť Nastavenia menu. Tu si môžeme nastaviť, pod akým názvom v ponuke sa stránka zobrazí a kde v ponuke sa bude nachádzať. Názov odkazu v menu si môžeme napísať reset. V Nadradenej položke si z rozbaľovacieho políčka vyberieme, v akej ponuke sa má položka ponuky reset objaviť a ktorá položka ponuky mu bude nadradená. Zvolíme si položku Primárne odkazy. Ďalšou položkou je Váha – tu prideľujeme váhu jednotlivých položiek v ponuke – čím menšia váha, tým je položka umiestnené vyššie. Posledným editačným poľom je Text. Tu môžete vpísať obsah stránky (napríklad informácie o resete). Ďalšie odkazy si zatiaľ nebudeme všímať. Kliknutím na tlačidlo Uložiť sa naša nová stránka uloží a zároveň sa vytvorí položka primárnej ponuky – reset.
Teraz si na stránku pridáme ďalší obsah – článok. Klikneme na odkaz Vytvoriť obsah a následne na položku Článok. Dostanete sa na stránku Vytvoriť článok. Opäť vpíšeme nadpis – napr. Informácia o začatí resetu. Tentoraz nebudeme rozklikávať odkaz Nastavenia menu. Pôjdeme do editačného poľa text a vpíšeme informáciu o začatí resetu. Najprv napíšte jednu vetu napr. Začal sa mládežnícky počítačový tábor reSET. Potom prejdeme na tlačidlo Oddeliť zhrnutie nad pozíciou kurzora. Tým sa nám textové pole rozdelí na dve časti – prvé editačné pole je zhrnutie článku, druhé editačné pole je samotný obsah stránky. Tu môžete vpísať ďalšie informácie. Nakoniec opäť kliknete na tlačidlo uložiť.
Ak si chcete teraz pozrieť, ako vyzerá vaša stránka pre bežného návštevníka, ktorý si ju nájde na webe, kliknite na odkaz Odhlásiť. Na titulnej stránke bude článok Informácia o začatí resetu, ktorá bude obsahovať len zhrnutie, ďalšie informácie sa zobrazia po prejdení na odkaz Čítať ďalej. Ak chcete prejsť na stránku reset, ktorú ste si vytvorili ako prvú, nájdite na stránke odkaz reset (je súčasťou navigácie) a dostanete sa na stránku reSET. Okrem toho na stránke nájdete časť prihlásenie, odkazy Vytvoriť nový účet a Požiadať o nové heslo.
Administrácia
Po kliknutí na položku Administrácia sa objaví podponuka pre Administráciu – Prvky webu, Správa obsahu, Konfigurácia stránky, Správa používateľov, Hlásenia a Pomoc. Okrem toho sa vám na stránke objaví množstvo ďalších podponúk, ktoré prináležia vyššie spomenutým podponukám. Napríklad ak si kliknete na položku Prvky webu, tá obsahuje nasledovnú podponuku – Bloky, Menu, Moduly, Preklad rozhrania a Témy vzhľadu. Vo workshope nebudeme prechádzať všetky podponuky Administrácie. Povieme si len o niektorých. 
Administrácia -> Prvky webu -> Bloky
V Blokoch určujeme, kde na stránke sa budú jednotlivé elementy stránky zobrazovať. Aktuálne máme na titulnej stránke zobrazené Navigáciu, Prihlásenie, a informáciu o tom že stránka beží v systéme drupal. Navigácia a Prihlásenie sú umiestnené v ľavom bloku, Beží na Drupale v päte stránky. Okrem týchto spomenutých elementov si môžeme v štandardnej inštalácii nastaviť aj ďalšie, ktoré zatiaľ nie sú zobrazené – Primárne odkazy, Kto je nový, Kto je online, Posledné komentáre, Prepínač jazykov, Sekundárne odkazy, Syndikovať. Nastavíme si element Prihlásenie do pravého stĺpca, Primárne odkazy do ľavého stĺpca a Syndikovať do päty stránky. Týmto sa nám zmení rozmiestnenie jednotlivých elementov na stránke podľa toho, ako ste si to nastavili. Nakoniec musíte zmeny potvrdiť stlačením tlačidla Uložiť bloky.
Administrácia ->Prvky webu -> Menu
Položka Menu slúži na administráciu ponúk na stránke. Obsahuje tri položky – Navigácia, Primárne odkazy a Sekundárne odkazy. Navigácia obsahuje odkazy pre prihlásených používateľov  a anonymným sa vôbec nezobrazuje. Primárne odkazy sa používajú ako navigácia pre hlavné sekcie webu a sú umiestnené v hornej časti stránky a zobrazené ako záložky. Sekundárne odkazy sa väčšinou používajú pre stránky ako sú napr. kontaktné informácie, kopírovacie práva, a pod. V tejto časti môžete upravovať názvy položiek v jednotlivých ponukách, odstrániť ponuky, zmeniť cestu k stránke, ktorá sa má zobraziť pri kliknutí na ponuku, popis ponuky, či je ponuka zobrazená, či má byť podponuka danej ponuky vždy rozbalená, alebo sa má zobraziť len po kliknutí na danú ponuku, ktorá položka je nadradená danej ponuke a akú má položka váhu (položka s nižšou váhou sa zobrazí vyššie). Môžeme si napríklad zmeniť názov Primárnej ponuky „unss“ na „O UNSS“. Klikneme na odkaz Primárne odkazy a potom si nájdeme nadpis Primárne odkazy. Budeme prechádzať tabulátorom dovtedy, kým nám JAWS nepovie názov primárneho odkazu, ktorý chceme zmeniť a za tým bude nasledovať odkaz Upraviť. Klikneme na odkaz upraviť (pozor, každá položka ponuky má svoj odkaz „Upraviť“, preto tam odkazov „upraviť“ môže byť viac. Po kliknutí na Upraviť sa nám objaví stránka, kde si budeme môcť názov odkazu upraviť. Po prepísaní názvu odkazu stlačíme tlačidlo Uložiť.
Moduly – sú rozšírenia, ktoré pridávajú do Drupalu nové funkcie. Jednotlivé moduly sa dajú zapnúť zaškrtnutím zaškrtávacieho políčka pred názvom modulu. Niektoré dostupné moduly v Drupal 6.19:
Aggregator – slúži na agregovanie obsahu (RSS, RDF a Atom)
Blog - umožňuje používateľom viesť si jednoducho a pravidelne aktualizované používateľské stránky alebo blog
Book - umožňuje používateľom hierarchicky usporiadať stránky
Forum - umožňuje diskusie vo vláknach o bežných témach
Help - zabezpečuje zobrazenie online pomocníka
OpenID - umožňuje používateľom prihlásiť sa na stránku pomocou OpenID
PHP Filter - umožňuje spracovanie vložených PHP kódov
Poll - môžete vytvoriť ankety vo forme otázok s niekoľkými možnosťami odpovede
Upload - umožňuje používateľom nahrávať a pripájať súbory k obsahu
Ďalšie moduly si môžete stiahnuť v sekcii moduly na stránkach drupal.org, alebo na iných stránkach zhromažďujúcich moduly pre systém Drupal. Je potrebné zistiť, či daný modul, ktorý si chcete stiahnuť súhlasí s vašou verziou Drupalu. Moduly sú zoradené podľa rôznych kategórií, podľa kompatibility a ďalších kritérií. Ku každému modulu je krátky popis, akú funkcionalitu modul poskytuje, jeho verzia, dátum, kedy bol vydaný, odkaz na stiahnutie a stav vývoja.
Môžeme si vyskúšať zapnúť modul OpenID, ktorý umožní prihlásenie na stránku tým používateľom, ktorý už majú účet OpenID urobený. Začiarkneme začiarkávacie políčko, ku ktorému nám JAWS povie popisok OpenID. Potom stlačíme tlačidlo Uložiť nastavenia. Ak sa zo stránky odhlásime, môžeme si všimnúť, že v oblasti Prihlasovanie pribudol odkaz Prihlásiť sa pomocou OpenID.
Administrácia -> Prvky webu -> Témy vzhľadu – drupal zobrazuje obsah v určitom prednadstavenom grafickom usporiadaní – tzv. vzhľade alebo grafickej téme. V štandardnej inštalácii drupalu existuje niekoľko tém, ktoré sa dajú striedať, prípadne si môžete stiahnuť ďalšie grafické témy z internetu a nainštalovať si ich do drupalu. Opäť je dôležité, aby téma bola určená pre vašu verziu drupalu. Môžete si kliknúť na odkaz Témy vzhľadu (Administrácia -> Prvky webu -> Témy vzhľadu) a objaví sa nám stránka s tabuľkou v ktorej je uvedených 6 tém, dostupných v novej inštalácii Drupalu. K jednotlivým témam existuje aj jednoduchý popis, aby ste vedeli, ako približne daná téma vyzerá. Povolenie témy si zabezpečíte začiarknutím začiarkávacieho políčka, prepnutie predvolenej témy zas prepnutím prepínača.
Administrácia -> Správa používateľov
Drupal poskytuje nástroje na správu používateľov – návštevníkov, ktorí sa na stránku zaregistrujú aj anonymných používateľov stránky. Umožňuje zaradzovať používateľov do kategorií (definovanie skupín používateľov s rozdielnymi oprávneniami), aké oprávnenia budú mať jednotlivé kategórie používateľov, vytvárať nových používateľov, meniť používateľské nastavenia ( napr. kto môže vytvárať nové účty, aká správa príde novým prihláseným používateľom, a pod.) a nastaviť si prístupové pravidlá (aké typy emailových adries alebo používateľských mien budú zakázane, alebo naopak povolené). Napríklad môžeme zakázať prístup používateľom, ktorí budú mať používateľské meno drupal. Prídete na Administrácia -> Správa používateľov -> Prístupové pravidlá. Zobrazí sa stránka so zoznamom prístupových pravidiel – zatiaľ nemáme nadefinované ani jedno pravidlo. Klikneme na odkaz pridať pravidlo. Na stránke Prístupové pravidlá pri type prístupu prepneme prepínač na Zakázať, Typ pravidla prepneme na Používateľské meno. Do editačného poľa Maska napíšeme drupal. V niektorých prípadoch môžeme využiť aj zástupné znaky – „%“ môže byť akýkoľvek počet znakov alebo aj žiaden znak, „_“ znamená práve jeden znak. Klikneme tlačidlo Pridať pravidlo.

Inštalácia Drupalu
Po stiahnutí budeme mať dva súbory: drupal-6.19.tar.gz a sk-6.x-1.4.tar.gz.
Najprv si rozbalíme súbor drupal-6.19.tar.gz napr. pomocou programu 7-zip. Obsah priečinka nakopírujeme do webového úložiska našej budúcej stránky. Kopírovanie môžeme urobiť prostredníctvom programu na správu FTP kont – Filezilla (zdarma stiahnuteľný z internetu). Na server sa pripojíte prostredníctvom názvu servera, používateľského mena a hesla, ktoré si zvolíte v administrácii vašej domény. Okrem nakopírovania drupalu si na server nakopírujeme aj obsah slovenskej lokalizácie. Ak chcete pokračovať v inštalácii drupalu, je potrebné súbor default.settings.php (nájdete ho v sites/default) skopírovať späť do počítača, premenovať ho na settings.php a nakopírovať naspäť do rovnakého priečinka (sites/default). Zároveň je potrebné súboru settings.php zmeniť práva načítanie aj zápis.
Ďalšou nutnou vecou je vytvorenie databázy, v ktorej budú uložené dáta pre systém drupal. Databázu si vytvoríte v administračnom rozhraní pre vašu stránku (informácie o administračnom správcovi vám poskytne váš poskytovateľ webhostingu). Je potrebné si zapísať názov databázy, meno používateľa databázy a heslo. Budete to potrebovať pri spustení inštalácie systému.
Inštaláciu systému spustíte tak, že sa vo vašom internetovom prehliadači nastavíte na umiestnenie, kam ste systém drupal nahrali (ak ste ju nahrali do koreňového adresára vašej domény, tak stačí ísť na vašadomena.sk, ak v nejakom inom adresári – povedzme drupal, tak vašadomena.sk/drupal). Spustí sa vám inštalácia systému, kde si najskôr vyberiete jazyk systému (ten bude potom nastavený pre inštaláciu aj pre celý systém). Následne je potrebné vpísať základné údaje o databáze a ak bude všetko správne vyplnené, bude chvíľu prebiehať inštalácia. Potom je ešte potrebné nastaviť názov stránky, vašiu emailovú adresu, na ktorú budete prijímať správy zo systému a zároveň bude táto adresa nastavená ako predvolená pri posielaní správ iným používateľom systému, ak ich budete chcieť o niečom informovať a tiež meno používateľa (administrátora) systému a heslo. V následnom kroku je systém drupal doinštalovaný a môžete ho začať používať.
Slovenská stránka komunity okolo cms drupal – drupal.sk
Stiahnuť aktuálnu verziu Drupalu 
Stiahnuť slovenskú lokalizáciu